Garden Route op die Tuinroete | Netwerk24
Garden Route op die Tuinroete
Deur Nols, Kaapstad 13 April 2019 00:00
Ek is op 'n wonderlike dorp op die Tuinroete gebore, en moet tot my stomme verbasing agterkom dat dit nou in Afrikaans as die Garden Route bekend staan.
Dis in elk geval hoe dié distriksmunisipaliteit in 'n berig genoem word. Hoekom? Die naam is vertaalbaar en het na my wete nog altyd in minstens Afrikaans en Engels bekend gestaan.
As die beweegrede is dat die naam net in Engels geregistreer is, wie gee om? Moet 'n mens nou sê: "Die Garden Route-distriksmunisipaliteit van die Tuinroete?"
Sulke redenasies sou absolute en totale twak wees. Dit veronderstel jy moet weet hoe almal geregistreer is, 'n praktiese onmoontlikheid. 'n Naam in een taal struikel in dié land soms oor die praktyk van meertaligheid.
Is die gebruik van 'n naam in net een taal regtens afdwingbaar? Indien wel, is dit 'n onbesonne stap en verdien regstelling, want in baie gevalle is 'n vertaalde naam lank­al gevestig en sou 'n verbod daarop koddige gevolge hê.